Momentum: Kanker, harte bly grootste rede vir eise | Netwerk24
Deur Elvira Wood 30 September 2020 16:41
George Kolbe, hoof van bemarking van Momentum se afdeling vir kleinhandel-lewensversekering, en Jenny Ingram, hoof van produkte, het die syfers op 'n webinaar bekend gemaak.
Die eise behels:
Sterftes: R3,3 miljard (die grootste eis was vir R27 miljoen);
Ernstige siektes: R695 miljoen (R8 miljoen);
Inkomstebeskerming: R98 miljoen (die grootste eis het R167 299 per maand beloop; en
Ongeskiktheid: R499 miljoen (R16 miljoen).
Die sterfte-eis van R27 miljoen vir 'n vrou wat aan kanker dood is, is volgens Kolbe nie naastenby die grootste eis wat die versekeraar al betaal het nie. In 2010 het Momentum R101 miljoen betaal nadat 'n 49-jarige man in 'n hartoperasie gesterf het.
"Wanneer inflasie ingereken word, sou die bedrag in 2019 R160 miljoen beloop het," sê hy.
Die R8 miljoen wat 'n 47-jarige vrou ontvang het nadat sy 'n eis vir ernstige siektes weens haar rumatoïede artritis ingedien het, is ook nie naastenby die grootste eis wat die versekeraar al hiervoor betaal het nie.
Momentum het oor 'n paar jaar altesaam R11,8 miljoen betaal aan 'n man wat eers 'n hartaanval gehad het, waarna demensie by hom gediagnoseer is en hy later 'n beroerte gehad het.
Ingram sê die grootste rede vir sterfte-eise was kanker (32%), gevolg deur kardiovaskulêre siektes (30%) en onnatuurlike sterftes (17%).
"Die jongste man vir wie 'n sterfte-eis ingedien is, was 18 jaar oud. Hy is met 'n mes doodgesteek.
"Die jongste vrou was 28 jaar oud en is dood aan leukemie," sê Ingram.
Oor die algemeen is kanker (42%) die grootste rede vir sterfte-eise by vroue, terwyl kardiovaskulêre siektes (31%) tot die meeste sterfte-eise vir mans lei.
Kanker (41%) is by mans en vroue die grootste rede vir eise weens ernstige siekte, gevolg deur kardiovaskulêre siektes (23%) en probleme met die senuweestelsel (13%).
Die drie grootste redes vir ongeskiktheidseise is muskuloskeletale probleme (25%), kanker (21%) en probleme met die senuweestelsel (19%).
Ingram sê hul statistieke wys dat ongeag die ouderdom van die persoon vir wie geëis word, sal die eis betaal word solank aan al die vereistes voldoen word.
Die jongste persoon vir wie 'n eis vir ernstige siekte betaal is, was 'n baba van drie maande oud wat 'n hartoperasie moes ondergaan.
"Onthou, die kinders van ouers wat versekering vir ernstige siektes by ons het, word outomaties ook gedek," sê sy.